Predkladacia správa

Podľa § 17 ods. 4 zákona č. 599/2003 Z. z. o pomoci v hmotnej núdzi o zmene a doplnení niektorých zákonov (ďalej len „zákon“) môže sumy dávka v hmotnej núdzi a príspevkov k dávke v hmotnej núdzi upraviť k 1. septembru kalendárneho roka vláda Slovenskej republiky nariadením.

Od 1. januára 2004, keď zákon nadobudol účinnosť, sa sumy dávky v hmotnej núdzi a príspevkov k dávke v hmotnej núdzi neupravovali.

Návrh nariadenia vlády obsahuje zvýšené sumy dávky v hmotnej núdzi a príspevku na bývanie, pričom sumy  sa navrhujú upraviť  od 1.9.2004 .

Vzhľadom na úpravu cien tovarov a energií a s tým súvisiace vyššie výdavky na všetky tovary a služby sa navrhuje upraviť nariadením vlády sumy dávky v hmotnej núdzi a príspevku na bývanie, pretože zákonom ustanovené sumy nezodpovedajú výdavkom na zabezpečenie základných životných podmienok a na úhradu nákladov spojených s bývaním.

Cieľom navrhovanej úpravy súm dávky v hmotnej núdzi a príspevku na bývanie je zmierniť dopad nárastu výdavkov, ktoré občanovi v hmotnej núdzi vzniknú a tým zabrániť jeho „prepadu“ pod hranicu chudoby.

Aj keď predmetný návrh vyžaduje zvýšenie finančných prostriedkov zo štátneho rozpočtu pre kapitolu Ministerstva práce, sociálnych vecí a rodiny Slovenskej republiky, očakávané dopady sú už zapracované v celkovej kvantifikácii finančných prostriedkov na dávku v hmotnej núdzi a príspevky k dávke na roky 2004 až 2007.  

Materiál bol predložený 36 subjektom na medzirezortné pripomienkové konanie (15 pracovných dní). Do stanoveného termínu zaslalo vyjadrenie 22 subjektov, 14 subjektov pripomienky nezaslalo (Úrad vlády SR – Pál Csáky, podpredseda vlády pre ľudské a menšinové práva a regionálny rozvoj, MŽP SR, MZ SR, Úrad geodézie, kartografie a katastra SR, Úrad pre verejné obstarávanie, Správa štátnych hmotných rezerv SR, SIS, Národný bezpečnostný úrad, UV SR - sekcia Inštitútu pre aproximáciu práva, NBS, NKÚ SR, NS SR, AZZZ SR, ZMOS, SAV – Jazykovedný ústav Ľ.Štúra). Z 22 pripomienkujúcich subjektov pripomienky uplatnilo 6 subjektov, ktoré vzniesli 13 pripomienok, z čoho 2 pripomienky boli zásadné a boli akceptované a 11 pripomienok bolo neakceptovaných. Podrobné vyhodnotenie pripomienok je spracované v tabuľkovej forme.